**METODICKÉ USMERNENIA K ROČNÍKOVEJ PRÁCI**

**I. Obsah ročníkovej práce**

Ročníková práca má byť vyjadrením špecifického záujmu dieťaťa, pri ktorom má hlavne vo vyšších ročníkoch vniknúť hlbšie a širšie do témy (nie povrchne), dieťa sa má jej prostredníctvom realizovať vo svojej dominantnej oblasti. Práce nemajú byť len kompilátom, opisom odstavcov z kníh, ale dieťa má v nej vyjadriť svoje vlastné postrehy, názory.
TÉMA SA MUSÍ VÝRAZNE ODLIŠOVAŤ A NEPRELÍNAŤ S PREBERANÝM UČIVOM (resp. s učivom učebných osnov) ALEBO NAD NÍM VYTVÁRAŤ VÝRAZNÚ NADSTAVBU.

**Minimálne požiadavky v rámci jednotlivých ročníkov:
1. ročník**: jednoduchý plagátik A2 (zvieratká a pod.) – kresba, popis, alebo A4 – 3 strany textu + obrázky., min. literárne zdroje,
**2. ročník**: veľkoplošný plagát (s popismi) alebo A4 5 strán textu + obrázky., aspoň 2 zdroje,
**3. a 4. ročník** – samostatne určená oblasť, aspoň 4 literárne pramene, vlastné jednoduché myšlienky, názory (porovnanie dvoch javov, zhodnotenie výhod a nevýhod, argumentácia pre a proti, možnosti zlepšenia, možný vývin v budúcnosti, uplatnenie v iných oblastiach), minimálne 8 strán textu + obrázky,

**II. stupeň** – uviesť aspoň 5 literárnych prameňov, ostatné ako v 4. ročníku,
minimálne 10 strán textu + obrázky.

**II. Výstupy – forma ročníkovej práce**

* text a obrázky A4 (rozsah podľa ročníka),
* veľkoplošný plagát (nákresy, fotografie, popis),
* trojrozmerný výtvor (konštrukcia) a popis,
* videonahrávka a popis
* počítačový program a výstup.

Ročníková práca má byť ÚHĽADNÁ, PREHĽADNÁ (výrazné písmo – nie ceruzka), PREZENTOVANÁ autorom pred auditóriom (aspoň v rámci triedy), najzaujímavejšie práce v rámci celej školy.

**III. Výchovno — vzdelávací cieľ ročníkovej práce**

tvoria ZRUČNOSTI, ktoré chceme v žiakoch rozvíjať:

* štúdium literatúry, orientácia v informáciách,
* samostatnosť, samoštúdium, motivácia,
* porovnávanie,
* klasifikácia (triedenie javov),
* analýza a syntéza (rozklad na časti a spájanie častí do celkov),
* abstrakcia (výber podstatných znakov),
* aplikácia (prenos, uplatnenie skúseností, poznatkov v inej oblasti),
* zovšeobecňovanie,
* predikcia (na základe známych poznatkov predpokladať ďalší vývoj javu, procesu),
* elaborácia (vypracovanie, dôraz na detaily),
* kreativita (plynulosť (vymyslieť čo najviac vecí z danej oblasti), pružnosť čo najviac vecí rôznorodých – z rôznych oblastí), originalita (jedinečnosť)),
* kritické myslenie,
* hodnotenie (klady a zápory daného javu),
* argumentácia, zdôvodňovanie, presné vyjadrovanie,
* prezentácia pred auditóriom, obhajovanie vlastnej práce, názorov.

**IV. Pomoc učiteľa**

Triedni učitelia:

* oboznámenie s podmienkami,
* pomoc pri výbere témy a jej formulácii,
* vytvorenie zoznamu tém,
* priebežné pripomínanie, povzbudzovanie, podpora, rady.

Ostatní učitelia: – individuálna pomoc učiteľa, ktorý má k danej téme blízko. Ročníková práca je výlučne domácou aktivitou, učiteľ môže dieťaťu poradiť, vysloviť svoj názor, pomôcť v rámci individuálnych konzultácií. Tvorba ročníkovej práce však nie je súčasťou aktivít vyučovacích hodín.

**V. Pomoc rodičov**

* podpora, povzbudzovanie, pripomínanie, rady,
* návšteva múzeí, výstav, akcií, súvisiacich s témou,
* namotivovanie dieťaťa (ak nemá dostatočnú motiváciu),
* poskytovanie literatúry, internetu, návšteva knižníc,
* technická pomoc (pomoc pri prepisovaní do počítača (u malých detí), tlač, viazanie.

**VI. Prezentácia ročníkovej práce**

* Deti prezentujú ročníkovú prácu v rámci triedy. Dieťa porozpráva o svojej práci, odpovedá na otázky detí. Ostatní spolužiaci tvoria publikum.
Po vyhodnotení triednym učiteľom sú niektoré deti nominované na celoškolskú prezentáciu. Koná sa v rámci jedného vyučovacieho dňa. Ostatní žiaci (príp. rodičia) tvoria publikum, môžu prechádzať jednotlivými sekciami.
Deti sa snažíme viesť k tomu, aby pristupovali k prezentácii zodpovedne (teda riadne si ju pripravili), hovorili nahlas a zrozumiteľne, učili sa využívať obrazový materiál (tabuľu, obrázky, ukážky, príp. fólie). Keď dieťa odprednáša svoju tému, nasleduje diskusia. Deti sa učia nielen vystupovať, ale i počúvať, aktívne diskutovať a argumentovať (to všetko je cieľom prezentácií).
* Pri prezentácii uvítame modely, pokusy, zainteresované subjekty,...
* Má byť samostatná a plynulá, dĺžka prezentácie je max. 10 min.

**VII. Príklady tém**

zvieratá, vesmír, vynálezy, biológia, vlastný vynález, isté historické obdobie, návrh
výstavnej siene v múzeu, ponuka cestovnej kancelárie, video dokument o pamiatkach
mesta, náboženstvá – ich podobnosť a rôznorodosť, ekológia, genetické manipulácie,
flóra v rôznych oblastiach sveta, Darwinova teória, porovnanie životopisov slávnych
ľudí, zaujímavé povolania, umenie, otázky životného prostredia, medicína, šport, návrh novej športovej hry atď.